10 ทำเลทองยอดฮิตปี’54
&#8220;ทำเลยอดฮิต&#8221; ในปี 2554 นั้นมีหลายทำเล ส่วนใหญ่จะกระจายไปตามแนวรถไฟฟ้า
19 ส.ค. 2554

“ทำเลยอดฮิต” ในปี 2554 นั้นมีหลายทำเล ส่วนใหญ่จะกระจายไปตามแนวรถไฟฟ้า
โดย..ชาติชาย พยุหนาวีชัย 
ทั้งเส้นทางใหม่ๆ และส่วนต่อขยาย วันนี้ผมจะนำเสนอ 10 ทำเลยอดฮิตให้ท่านผู้อ่านได้ทราบ เผื่อต้องการลงทุนในธุรกิจอสังหาริมทรัพย์บ้าง
ทำเลที่ 1 ถนน+สุขุมวิท ย่านสุขุมวิทถือเป็นพื้นที่รวมศูนย์เศรษฐกิจสำคัญของประเทศ เป็นย่านศูนย์กลางธุรกิจ หรือ CBD ทั้งด้านการเงิน การธนาคาร ธุรกิจการค้า การท่องเที่ยว โรงแรม ศูนย์การค้า สำนักงานขนาดใหญ่ พื้นที่ย่านสุขุมวิทจึงเป็นทำเลทองของโครงการคอนโดมิเนียมราคาค่อนข้างสูงหรูหราอลังการ ตารางเมตรอยู่ในหลัก 6 หมื่นบาทขึ้นไปจนถึงหลักแสนบาท จุดขายของโครงการในย่านนี้ คือ ความสะดวกในการเดินทางด้วยระบบรถไฟฟ้า มีคอนโดมิเนียมใหม่เกิดขึ้นหนาแน่นในซอยสุขุมวิท 55 (ทองหล่อ) ซอยสุขุมวิท 63 (เอกมัย) 
ทำเลที่ 2 แจ้งวัฒนะ กลายเป็นทำเลทองแห่งใหม่ที่กำลังมาแรงอย่างมาก โดยเฉพาะหลังจากที่ศูนย์ราชการแห่งใหม่เปิดให้บริการ ซึ่งแม้ว่าหน่วยงานราชการจะเปิดให้บริการยังไม่ครบก็ตาม แต่ก็ทำให้มีข้าราชการและลูกจ้างมาทำงานกว่า 5 หมื่นคน และเพิ่มขึ้นอีกกว่า 1 แสนคนในอนาคตอันใกล้ รวมทั้งรัฐบาลมีนโยบายลงทุนโครงการรถไฟฟ้าสายสีชมพู ปากเกร็ดแจ้งวัฒนะมีนบุรี ทำให้กลายเป็นทำเลทองแห่งใหม่ที่นักลงทุน นักเก็งกำไร เข้าไปลงทุนจำนวนมาก โดยคาดว่าราคาที่ดินจะปรับสูงขึ้น 20-30% รวมถึงราคาคอนโดมิเนียมก็มีโอกาสปรับตัวสูงด้วยเช่นกัน เฉลี่ยที่ 10-15% 
ทำเลที่ 3 ตามแนวรถไฟฟ้าสายสีม่วงบางใหญ่-บางซื่อ คาดว่าจะแล้วเสร็จปี 2557 โดยเฉพาะที่ดินที่ติดริมถนนมีการปรับราคาเพิ่มขึ้นมาสูงถึง 10-20% เช่น ที่ดินติดถนนกรุงเทพฯ–นนทบุรี 2.2 แสนบาท/ตร.ว. บริเวณรถไฟฟ้าสายสีม่วงฝั่งพระนคร 5 หมื่น–1.6 แสนบาท/ตร.ว. สามแยกบางใหญ่ 5–6 หมื่นบาท/ตร.ว. 
ทำเลที่ 4 สาทรตัดใหม่กัลปพฤกษ์–กาญจนาภิเษก ตั้งแต่เกิดสถานีรถไฟฟ้าส่วนต่อขยายสายสีลม เมื่อเกือบ 3 ปีก่อน ย่านตากสินธนบุรี ได้กลายเป็นทำเลทองที่ไม่เคยหยุดความร้อนแรง คอนโดมิเนียมมีให้เลือกมากมาย ได้อานิสงส์จากรถไฟฟ้าสายสีลม เป็นทำเลทองที่มีคอนโดมิเนียมมากที่สุด โดยเฉพาะย่านเจริญกรุง เจริญนคร สถานีธนบุรี ส่วนใหญ่เป็นคอนโดมิเนียมระดับบน อยู่ติดถนนใหญ่ ส่วนถนนกัลปพฤกษ์ถนนตัดใหม่ที่ส่งผลให้เกิดความเปลี่ยนแปลงในพื้นที่ย่านจอมทองและบางแคเป็นอย่างสูง และด้วยแนวถนนที่ตัดตรงต่อเนื่องจากถนนสาทรโดยตรง ทำให้การเดินทางเข้าเขตศูนย์กลางธุรกิจของพื้นที่ดังกล่าวมีความสะดวกรวดเร็วอย่างยิ่ง โครงการที่อยู่อาศัยตามแนวถนนกัลปพฤกษ์ รวมทั้งถนนกาญจนาภิเษกมีบ้านเดี่ยวเปิดขายใหม่กว่า 10 โครงการ โดยระดับราคาอยู่ที่ 7-10 ล้านบาท 
ทำเลที่ 5 ท่าพระ-บางแค เป็นทำเลชุมชนเก่าที่อยู่อาศัยมานาน ส่วนใหญ่เป็นอาคารพาณิชย์เก่าที่ปัจจุบันบางอาคารมีการปรับปรุงเป็นโรงแรมขนาดเล็ก ชูจุดขายใกล้รถไฟฟ้าบีทีเอสเส้นทางปัจจุบัน การขยายตัวของที่อยู่อาศัยรองรับความต้องการของคนในย่านนี้จึงมุ่งหน้าออกไปยังชานเมือง ซึ่งส่วนใหญ่จะเป็นบ้านเดี่ยว หรือทาวน์เฮาส์ระดับราคาเริ่มต้นจากล้านต้นๆ ไปจนถึงระดับไฮเอนด์กลุ่ม 10 ล้านบาทขึ้นไป และโครงการรถไฟฟ้าสายสีน้ำเงินท่าพระบางแค ส่งผลให้ตลาดคอนโดมิเนียมเติบโตมากขึ้น
ทำเลที่ 6 บริเวณส่วนต่อขยายรถไฟฟ้า เป็นทำเลทางเลือกใหม่สำหรับผู้ต้องการที่พักอาศัยแนวรถไฟฟ้าย่านสุขุมวิท เนื่องจากใช้เวลาเพียง 15 นาทีสู่ใจกลางเมือง บริเวณใกล้สถานีอ่อนนุชถือเป็นทำเลที่มีศักยภาพมากที่สุด เพราะใกล้เมืองมากกว่าสถานีอื่นๆ และยังเชื่อมต่อไปยังถนนศรีนครินทร์ได้สะดวก รัศมี 1 กม. จากสถานีอ่อนนุช มีโครงการคอนโดมิเนียมเปิดใหม่ 11 โครงการ ราคาเฉลี่ย 8 หมื่นบาท/ตร.ม. นอกจากนี้ก็จะมีทาวน์เฮาส์ราคา 2 ล้านบาทกับบ้านเดี่ยวราคา 5 ล้านบาทมากขึ้น นอกจากนี้ในเขตอ่อนนุชบางนา จะมีโครงการขนาดใหญ่มาเปิด เช่น โครงการเมกะบางนาที่มีศูนย์จำหน่ายเฟอร์นิเจอร์และห้างค้าปลีกขนาดใหญ่ และโครงการไชนา ซิตี คอมเพล็กซ์ ของกลุ่มทุนจีน นับว่าจะบูมพื้นที่โซนนี้ครั้งใหญ่
ทำเลที่ 7 แนว Airport Link รถไฟฟ้าแอร์พอร์ตลิงก์ เชื่อมต่อใจกลางเมืองจากสถานีพญาไทไปยังสุวรรณภูมิ เป็นรถไฟฟ้าที่มุ่งออกไปยังชานเมือง ซึ่งจากการวิเคราะห์แต่ละทำเลตามแนว 8 สถานีรถไฟฟ้าเส้นทางดังกล่าวแล้ว จะพบว่ามี 4 ทำเลหลักๆ คือ แนวสถานีพญาไท ราชปรารภ มักกะสัน และหัวหมากเท่านั้นที่เติบโตที่ดี
ทำเลที่ 8 รามอินทราวัชรพล–วงแหวนตะวันออก แม้ไม่มีแนวรถไฟฟ้าตัดผ่านแต่ถือเป็นทำเลทองแนวราบ แต่มีโครงการใหม่เกิดขึ้นหนาแน่น ปัจจุบันมีทางด่วนสายใหม่มาลงในพื้นที่ ถนนใหม่ก็กำลังก่อสร้าง เป็นทำเลที่มีความคึกคักและเติบโตมากที่สุดแห่งหนึ่ง ตลาดบ้านจัดสรรก็ขยายตัวมีโครงการใหม่ๆ เกิดขึ้นมากมาย กลายเป็นย่านที่อยู่อาศัยชั้นดีที่นับวันราคาบ้านก็จะยิ่งสูงขึ้นเฉลี่ยราคาหลักๆ จะอยู่ที่ 4-5 ล้านบาทขึ้นไป ส่วนทาวน์เฮาส์ บ้านแฝด ราคา 2-3 ล้านบาท 
ทำเลที่ 9 ราชพฤกษ์นครอินทร์ เป็นพื้นที่เกษตรกรรมดั้งเดิม มีคลองธรรมชาติใหญ่น้อยหล่อเลี้ยงทั่วพื้นที่ ขณะที่ด้านการเดินทางทำเลนี้ก็สะดวกสบาย อนาคตยังจะมีรถไฟฟ้าตัดผ่านเข้ามาในพื้นที่อีกอย่างน้อย 2 สาย ยิ่งทำให้ศักยภาพในการพัฒนาเพิ่มสูงขึ้นอย่างต่อเนื่อง สามารถเชื่อมเข้าสู่เขต กทม. ได้ทั้งด้านสะพานพระราม 5 สะพานปิ่นเกล้า สะพานพระราม 8 สะพานตากสินสาทร 
ทำเลที่ 10 ถนนประดิษฐ์มนูธรรม หรือเลียบทางด่วนเอกมัย-รามอินทรา เพราะเป็นถนนใหม่ในยุคไล่เลี่ยกัน แนวโน้มทิศทางการพัฒนาพื้นที่โดยรอบก็ใกล้เคียง 2 ฝั่งถนนกลายเป็นย่านบันเทิงเริงรมย์ ถัดเข้าไปด้านในจึงเป็นพื้นที่สำหรับโครงการบ้านจัดสรรที่ทยอยเกิดขึ้นใหม่อย่างต่อเนื่อง และราคาบ้านยิ่งสูงขึ้นเรื่อยๆ แถมยังมีทางด่วนใหม่ตัดถนนเพิ่ม เชื่อมเหนือใต้ ออกตก นอกจากนี้ยังมีคอมมูนิตี มอลล์ระดับไฮโซ The Crystal และ Crystal Design Center 
นี่คือ 10 ทำเลทองยอดฮิตปี 2554 ที่มีศักยภาพสูง หากท่านผู้อ่านคิดจะหาซื้ออสังหาริมทรัพย์เพื่ออยู่อาศัยหรือลงทุน ผมก็ขอแนะนำว่า เกาะ 10 ทำเลนี้ไว้ก็จะดีครับ